  Майя Бывальцева Гурт но кар сюресъёсты выльдон понна 2017-тӥ арын Удмуртия федерал коньдэтысь 900 миллион манетлэсь трос уксё басьтыны быгатоз. Со сярысь иворъёсъя «Удмуртия» агентстволы вераз элькунысь транспортъя но сюрес возёсъя министр Виктор Вахромеев. «Чакланъёсъя, гурт сюресъёсты тупатъяны но лэсьтыны 520 миллион манет висъямын луоз. Со элькунысь пӧртэм ёросъёсын 40 иськем пала сюресъёс. Та дыре ӵектосъёс Москвае лэземын, отын соосты утён ортчоз. Малпаськомы, карысь сюресъёсты выльдыны но азбаръёсты умоятыны федерал центрысь 400 миллион манет вуоз», — вераз Виктор Вахромеев. Пусъёмы, Россиысь кивалтэтлэн тӧроеныз Дмитрий Медведевен 21-тӥ толшоре юнматэм пуктэтъя, гурт сюресъёсты выльдыны 8 миллиард 300 миллион манет тыр субсидиосты кунысь 54 улосвылъёс басьтозы, соос пӧлын Удмуртия но. Со сяна, «Кышкыттэмлыко но ӟечлыко сюресъёс» федерал программая 34 миллиард манет субсидиос люкылэмын луозы. Тодэ вайытом, 2016-тӥ арын Удмуртиын пӧртэм интыысь басьтэм коньдон чотын 370 иськем автомобиль сюресъёсты тупатъязы. Элькунын сюресъёсты лэсьтонъя удыс кылдэм дырысен со тужгес бадӟым лыдпус. Тегъёс: Авто Удмуртия сюресъёс гуртсюресъёс коньдэт ВикторВахромеев тупатъянужъёс транспортъяносюресвозёсъяминистерство  